McBride hoor Donderdag sy lotRobert McBride (Foto: Itumeleng English/African News Agency/ANA) Die Pretoriase hooggeregshof het gehoor die portefeuljekomitee oor polisie sal Donderdag gereed wees met sy besluit of Robert McBride se kontrak as hoof van die Onafhanklike Polisieondersoekdirektoraat (Opod) hernu gaan word of nie. McBride het Dinsdag aan die African News Agency (ANA) sy kommer uitgespreek of die polisiekomitee wat tans oor sy kontrak moet besluit, regverdig en rasioneel sal wees. Hy het aangedui dat hy van voornemens is om sy besware skriftelik aan die portefeuljekomitee te rig. “Een van die kwessies is dat daar nuwe items aan die komitee voorgehou word waaroor ons nie in kennis gestel is nie en waarop ons nog nie kon reageer nie. Daar is nie enige regverdigheid nie, want van dié items is nie akkuraat nie. Hulle bring nog nuwe klagtes wat nie voor die komitee was nie,” het McBride gesê. Hy het die Pretoriase hooggeregshof genader ná die minister van polisie, Bheki Cele, hom in Januarie in kennis gestel het dat sy kontrak nie hernu word nie. Die Opod-hoof het gesê dit is nie die minister se besluit nie; die parlement moet die besluit neem. Die polisiekomitee het verlede week Vrydag McBride se kontrak begin bespreek. Die komitee sal na verwagting teen Donderdagmiddag sy besluit bekend maak. McBride se kontrak verstryk Donderdag.